पीएसजीलाई चोटको चिन्ता
युरोपेली च्याम्पियन्स लिगको महत्त्वपूर्ण खेलमा लिरभपुलको सामना गर्नु अगाडि पेरिस सेन्ट जर्मेन (पीएसजी) लाई चोटको चिन्ता भएको छ ।
पेरिस — युरोपेली च्याम्पियन्स लिगको महत्त्वपूर्ण खेलमा लिरभपुलको सामना गर्नु अगाडि पेरिस सेन्ट जर्मेन (पीएसजी) लाई चोटको चिन्ता भएको छ ।उसका दुई स्टार खेलाडी नेयमर र केलियन एमबाप्पे घाइते भएका छन् । त्यसबारे स्क्यान रिपोर्ट क्लबले व्यग्रसाथ कुरिरहेको छ । नेयमर ब्राजिलले बुधबार क्यामरुनमाथि प्राप्त गरेको १–० जितको मैत्रीपूर्ण खेलका क्रममा घाइते भएका थिए । मिल्टन केयनेस मैदानमा ब्राजिली फरवार्डलाई उपचार आवश्यक परेको थियो । यता पेरिसमा विश्वकप विजेता फ्रान्सले उरुग्वेमाथि स्टेड डे फ्रान्समा पाएको १–० को जितमा एमबाप्पे घाइते भएका हुन् । उनलाई काँधमा चोट लागेको छ । उरुग्वेली गोलरक्षक मार्टिन कमपानासँग बलमाथि नियन्त्रण लिने क्रममा उनलाई चोट लागेको थियो । फ्रान्सेली प्रशिक्षक डिडियर डेसच्याम्पसले १९ वर्षीय फरवार्डले बटुलेको चोट गम्भीर नभएपछि हेलचेक्र्याँइ गर्न लायक नभएको बताए । उनले भने, ‘मैदानमा लडेपछि एमबाप्पेले पीडा महसुस गरेका हुन् । चोट कति गम्भीर छ, त्यसबारे विवरण भोलिमाथि आउने छ । तर धेरै चिन्तित हुनुपर्ने विषय पनि छैन ।’नेयमरले पनि इन्स्ट्राग्राममा आफ्नो चोटबारे खासै गम्भीर नरहेको जनाएका छन् । ब्राजिली टिमका चिकित्सक रोड्रिगो लासमारले पनि नेयमरको चोटबारे धेरै चिन्ता लिनु नपर्ने बताएका छन् । पीएसजी प्रशिक्षक थोमस टुचेलको अपेक्षा रहनेछ लिभरपुलको सामना गर्नुअघि दुवै खेलाडी फिट रहोस् ।बुधबार पीएसजी र लिभरपुलको बहुप्रतीक्षित खेल पेरिसमा हुनेछ । नकआउट चरणमा प्रवेश हुने अवसर निश्चित गर्न दुवैलाई यो खेलमा जित आवश्यक छ । यसअघि उसले लिग वानको खेलमा शनिबार टुलुसको साममना गर्नेछ । यस्तै लिभरपुलले भने वाट्फोर्डविरुद्ध इंग्लिस प्रिमियर लिगमा प्रतिस्पर्धा गर्नेछ ।